Simpsonai

**Simpsonai** () – Meto Greiningo sukurta animacinė situacijų komedija JAV televizijos tinklui „Fox“. Serijose sarkastiškai parodijuojamas JAV vidurinės klasės gyvenimas, o jį atspindi Simpsonų šeimyna: Houmeris, Mardžė, Bartas, Liza ir Megė. Komedijoje parodijuojama amerikietiška kultūra, visuomenė, televizija ir daugelis kitų žmogaus gyvenimo aspektų, o veiksmas vyksta išgalvotame Springfildo mieste.

Nuo 1987 m. trumpi Meto Greiningo filmukai, vaizduojantys Simpsonų šeimynėlės gyvenimą buvo TV laidos „The Tracey Ullman Show“ dalimi. Po trijų sezonų „Simpsonai“ buvo perkurti į pusvalandžio trukmės geriausiu laiku rodomą šou ir tapo viena pirmųjų Fox televizijos laidų, pakliuvusių į Top 30 reitingą (1989–1990 m.).

Nuo debiuto 1989 m. gruodžio 17 d. buvo sukurti 36 sezonai su per 728 pusvalandžio trukmės serijų. „Simpsonai“ yra ilgiausiai besitęsianti amerikiečių situacijų komedija, taip pat ir ilgiausiai besitęsiantis JAV animacinis serialas. 2009 m. ji pralenkė „Gunsmoke“ (radijo ir TV vesterno drama), kuris iki tol buvo ilgiausiai besitęsiantis sėkmingiausias serialas. „Simpsonų filmas“, pilno metražo filmas, buvo išleistas 2007 m. liepą ir uždirbo virš 527 mln. JAV dolerių.

Serialas „Simpsonai“ pripažįstamas kaip vienas geriausių visų laikų televizijos serialų. Žurnalas „Time“ 1999 m. gruodį serialą įvardijo kaip geriausią XX amžiaus TV serialą, o 2000 m. sausio 14 d. Simpsonų šeimyna buvo apdovanota žvaigžde Holivudo šlovės alėjoje. Serialas laimėjo galybę apdovanojimų, tarp kurių 27 „Primetime Emmy“, 30 „Annie“ ir „Peabody“ apdovanojimai. Houmerio šūktelėjimas „D’oh“ net tapo anglų kalbos dalimi, o pats serialas padarė įtaką daugeliui suaugusiems skirtų animuotų situacijų komedijų.

## Serialo kūrimas

Prodiuseris Džeimsas L. Bruksas, dirbdamas su televizijos varjetė šou „The Tracey Ullman“, nusprendė į šou įtraukti trumpus animuotus vaizdo intarpus. Prodiuseris jau anksčiau buvo matęs vieną komiksų kūrėjo Meto Greiningo darbų, todėl paprašė jo sukurti idėją trumpiems animuotiems filmukams. Iš pradžių Greiningas veikėjus sukūrė remdamasis savo komiksu „Life in Hell“ ir siekė pateikti kaip animuotą savo komikso versiją. Tačiau suprato, kad reikėtų nutraukti paties komikso publikavimo sutartį, jei jis būtų animuotas. Todėl Bruksui pasiūlė kitą idėją – keistą šeimą, kuri vėliau buvo pavadinta Simpsonais. Serialo veikėjus jis pavadino savo šeimos narių vardais.

Pirmą kartą kaip trumpas vaizdo intarpas Simpsonų šeimyna „The Tracey Ullman Show“ pasirodė 1987 m. balandžio 19 d. Metas Greiningas pripažino, kad pirmieji šeimynėlės piešiniai buvo gana grubiai nupiešti, nes animatoriai į tai neįdėjo pakankamai darbo, o tiesiog perpiešė jo eskizus. Animacija buvo kuriama kompanijoje „Klasky Csupo“, o pirmieji „Simpsonų“ animatoriai, dirbę pirmąjį sezoną – Vesas Arčeris (*Wesas Archeris*), Deividas Silvermanas ir Bilas Kopas (*Bill Kopp*). Koloristas Gyorgyi Peluce nusprendė padaryti veikėjus geltonus.

1989 m. „Simpsonai“ pagal „Fox“ užsakymą buvo perkurti į pusvalandžio trukmės serija. Prodiuseris Bruksas pasirašė sutartį su „Fox“, kuri apsaugojo nuo jos kišimosi į šou turinį. Greiningas teigė, kad jo tikslas buvo pasiūlyti žiūrovams alternatyvą nuvalkiotam TV turiniui. Serialo premjera įvyko 1989 m. gruodžio 17 d., jai buvo paruošta speciali kalėdinė serija „Simpsonai, skrudinantys atviroje liepsnoje“ (*Simpsons Roasting on an Open Fire*). Pirma pusvalandžio serija vadinosi „Užburiantis įvykis“ (*Some Enchanted Evening*), tačiau dėl animacijos problemų ji buvo parodyta tik 1990 m. gegužę kaip paskutinė pirmojo sezono serija. 1992 m. Treisi Ulman pateikė ieškinį prieš „Fox“, teigdama, kad jos šou buvo serialo sėkmės priežastis. Ieškinyje ji teigė, kad turėtų gauti dalį serialo pelno, tačiau teismas ieškinį atmetė.

### Vykdomieji prodiuseriai
Metas Greiningas ir Džeimsas L. Bruksas ėjo vykdomojo prodiuserio pareigas per visą šou istoriją bei taip pat prisidėdavo kaip kūrybiniai konsultantai. Semas Saimonas buvusio Simpsonų režisieriaus Bredo Birdo yra apibūdinamas kaip neapdainuotas šou herojus, Semas dirbo kūrybiniu prižiūrėtoju keturis pirmus sezonus. Tačiau jis susipyko su Greiningu, Bruksu ir „Gracie Films“ ir paliko komandą 1993 m.

### Scenarijaus kūrėjai
Pirma rašytojų komanda, vadovaujama Semo Saimono, susidėjo iš John Swartzwelder, Jon Vitti, George Meyer, Jeff Martin, Al Jean, Mike Reiss, Jay Kogen ir Wallace Wolodarsky. Naujesnių serijų rašytojų komanda paprastai susideda iš šešiolikos rašytojų, kurie pateikia savo idėjas gruodžio pradžioje. Pagrindinis kiekvienos serijos rašytojas sukuria pirmąjį juodraštį. Vėliau vyksta grupiniai scenarijaus perrašymai, juose išplėtojamas galutinis scenarijus į jį pridedant ar išbraukiant juokingus posakius, įterpiant scenas bei kviečiant aktorius perskaityti tekstus. Sukurti vieną epizodą užtrunka šešis mėnesius, taigi šou retai komentuoja naujausius įvykius.

Kūrėjų sąraše net šešis sezonus atsiduriantis John Swartzwelder yra pats produktyviausias „Simpsonų“ rašytojas. Vienas iš geriausiai žinomų buvusių rašytojų – Konanas O’Brajanas, kuris prisidėjo prie keleto epizodų dešimtajame dešimtmetyje prieš pakeisdamas pokalbių šou „Late Night“ vedėją Deividą Letermaną. Anglų komikas Rikis Džerveisas parašė scenarijų serijai „Houmeri Simpsonai, tai tavo žmona“ (*Homer Simpson, This Is Your Wife*) ir tapo pirmąja įžymybe rašiusia scenarijų bei pasirodžiusia epizode. Setas Rodženas ir Evanas Goldbergas, filmo „Superbad“ scenarijaus autoriai, sukūrė epizodą „Homer the Whopper“, be to Rodženas įgarsino veikėją toje serijoje. 2007 m. pabaigoje „Simpsonų“ rašytojai dalyvavo streike su kitais Rytų Amerikos rašytojų gildijos (*Writers Guild of America, East*) nariais. O prie gildijos serialo rašytojai prisijungė 1998 m.

### Veikėjų balsai
Pagrindinius šešis „Simpsonų“ veikėjus įgarsina aktoriai Dan Castellaneta, Julie Kavner, Nancy Cartwright, Yeardley Smith, Hank Azaria ir Harry Shearer. Julie Kavner įgarsina Mardžę bei Patę ir Selmą bei keletą antraplanių veikėjų. Castellanet ir Kavner buvo iš „The Tracey Ullman Show“, jiems buvo suteikti vaidmenys, kad nereikėtų samdyti naujų aktorių. Cartwright atlieka Barto, Nelsono Manso, Ralfo Bizūno ir kitų vaikų partijas. Smith, Lizos Simpson balsas, yra vienintelė aktorių grupės narė, kuri reguliariai įgarsina tik vieną veikėją, tačiau retkarčiais ji įgarsina ir kitus epizodinius veikėjus. Prodiuseriai nusprendė vykdyti atranką Barto ir Lizos vaidmenims. Smith iš pradžių buvo kviečiama Barto vaidmeniui, bet atrankos vadovė Bonita Pietila manė, kad jos balsas buvo per aukštas, todėl jai buvo skirtas Lizos vaidmuo. Cartwright iš pradžių turėjo įgarsinti Lizą, tačiau pamatė, kad Liza buvo apibūdinama kaip vidurinis vaikas ir tuo metu nebuvo išskirtinė. Cartwright labiau susidomėjo Barto vaidmeniu, kuris buvo apibūdinamas kaip suktas, tingus, nekenčiantis mokyklos, nepagarbus ir visgi protingas. Greiningas leido jai pabandyti, ir, tik išgirdęs ją skaitant, iškart ją pasamdė. Cartwright yra vienintelė profesionali įgarsintoja iš šešių pagrindinių .

Azaria ir Shearer įgarsina daugelį miestelio žmonių. Žymiausi Azaria vaidmenys – Mo Syzlakas, Šefas Bizūnas, Eipas Nahasapeemapetilonas ir profesorius Frinkas. Shearer suteikė balsus ponui Degėlai, Kalviui, direktoriui Lupikui, Nedui Flandersui, pastoriui Daugumyliui ir dr. Hibertui. Išskyrus Shearer, kiekvienas pagrindinės komandos narys laimėjo „Primetime Emmy“ apdovanojimą už išsiskiriantį balso pasirodymą (). Shearer buvo nominuotas 2009 m.

Serijose kūrėjų sąraše pateikiamos tik aktorių pavardės, o ne veikėjai, kuriuos jie įgarsina. Tiek „Fox“, tiek serialo kūrėjai norėjo nuslėpti aktorių tapatybes per pirmuosius sezonus ir todėl darydavo uždaras įrašų sesijas, atsisakydavo publikuoti nuotraukas iš įrašų. Kanalas, spaudžiamas prodiuserių, atskleidė, kurias roles kiekvienas aktorius atlieka epizode „Seni pinigai“ (*Old Money*). 2003 m. aktorių grupė pasirodė laidoje „Inside the Actors Studio“ bei gyvai prašneko savo įgarsinamų veikėjų balsais.

Iki 1998 m. šešiems pagrindiniams aktoriams buvo mokama 30 000 dolerių už epizodą. 1998 m. jie buvo įtraukti į ginčą dėl darbo užmokesčio su „Fox“. Bendrovė grasino pakeisti juos naujais aktoriais, net pradėjo ruoštis naujų balsų atrankai, bet serialo kūrėjas Greiningas rėmė aktorius ir jų veiksmus. Problema buvo greitai išspręsta ir nuo 1998 iki 2004 m. aktoriams buvo mokama po 125 000 dolerių už epizodą. Šou pajamos ir toliau kilo per sindikacijas ir DVD pardavimus. 2004 m. balandžio mėn. pagrindiniai aktoriai nustojo rodytis scenarijaus skaitymuose, reikalaudami, kad jiems būtų mokama po 360 000 dolerių už epizodą. Streikas buvo išspręstas po mėnesio  ir jų atlyginimai buvo padidinti iki sumos tarp 250 000 ir 360 000 dolerių už epizodą. 2008 m. produkcija dvidešimtam sezonui buvo atidėta dėl derybų dėl naujų sutarčių su balso aktoriais, kurie norėjo atlyginimo arti 500 000 dolerių už epizodą. Derybos buvo greitai pabaigtos – aktorių alga buvo pakelta iki 400 000 dolerių. Po trejų metų, kai „Fox“ pradėjo grasinti atšaukti serialą, jei gamybos sąnaudos nebus sumažintos, aktoriai sutiko, kad jų atlyginimas būtų sumažintas 30 procentų – jie gavo truputį daugiau nei 300 000 dolerių už epizodą.

Prie pagrindinių balso aktorių, antraplanius vaidmenis įgarsino Pamela Hayden, Tress MacNeille, Marcia Wallace, Maggie Roswell ir Russi Taylor. Nuo 1999 m. iki 2002 m. Marcia Mitzman Gaven įgarsino Roswello personažus. Karl Wiedergotast taip pat pasirodė nedideliuose vaidmenyse, tačiau neįgarsino pasikartojančių personažų. Pasikartojančiais kviestiniais įgarsintojai buvo Albert Brooks, Phil Hartman, Jon Lovitz, Joe Mantegna ir Kelsey Grammer. Po Hartmano mirties 1998 m. jo įgarsinami personažai buvo pašalinti.

Epizodose gana dažnai pasirodydavo įvairių profesijų kviestinių įgarsintojų, įskaitant aktorius, sportininkus, rašytojus, muzikos grupes, muzikantus ir mokslininkus. Ankstesniuose sezonuose daugelis kviestinių žvaigždžių įgarsino personažus, tačiau ilgainiui pradėjo patys rodytis kaip personažai. Tony Bennett buvo pirmoji kviestinė žvaigždė, kuri įgarsino save, trumpai pasirodantį antrojo sezono epizode „Šokantis Houmeris“ (*Dancin' Homero*). „Simpsonams“ priklauso pasaulio rekordas „Daugiausiai kviestinių žvaigždžių pasirodžiusių televizijos seriale.

Šou buvo dubliuotas į keletą kalbų, įskaitant japonų, vokiečių, ispanų ir portugalų. „Simpsonai” yra viena iš nedaugelio programų, dubliuota tiek standarte prancūzų, tiek Kvebeko prancūzų kalba. „Simpsonai” buvo transliuoti Arabijoje, tačiau dėl islamo papročių daugybė šou aspektų buvo pakeista. Pavyzdžiui, Houmeris vietoje alaus geria sodą ir valgo Egipto jautienos dešreles vietoje karštų sumuštinių. Dėl šių pakeitimų senieji serialo fanai arabizuotas versijas priėmė neigiamai.

### Animacija

„Simpsonus” animavo keletas skirtingų JAV ir tarptautinių studijų. Kol animuoti trumpi epizodai buvo rodomi per „The Tracey Ullman Show”, animaciją šalies viduje ruošė „Klasky Csupo“. Debiutavus serialui, dėl padidėjusio darbo krūvio, Fox padalino gamybos procesą keletui tarptautinių studijų, įsikūrusi Pietų Korėjoje  – „AKOM“, „Anivision“, „Rough Draft Studios“, „USAnimation“, ir „Toonzone Entertainment“. Buvo įtarimų apie sutartį ir su Šiaurės Korėjos įmone, tačiau oficialiai tai nebuvo patvirtinta. Menininkai JAV animacijos studijoje „Film Roman“ piešė siužetines linijas, kūrė ir piešė naujus personažus, fonus, rekvizitus, kūrė fono maketus, kurie buvo demonstruojami kūrėjams dėl galimų pakeitimų prieš išvežant tolimesniam apdirbimui į užsienį. Tada užsienio studijos piešė intarpus, spalvino ir perkelė animaciją į juostą, prieš ją išsiunčiant atgal į Jungtines Amerikos Valstijas, kur ji turėjo būti pristatyta į Fox. Užsienio studijos darbus atlikdavo per tris–keturis mėnesius.

„Klasky Csupo“ animavo pirmus tris „Simpsonų” sezonus Jungtinėse Valstijose. 1992 m. serialo gamybos įmonė „Gracie Films” nuo vietinės gamybos perėjo prie „Film Roman”, kurie ir toliau animuoja šou. Keturioliktame sezone tradicinės animacijos technika buvo pakeista skaitmenine. Pirmasis epizodas eksperimentavęs su skaitmeninėmis spalvomis buvo „Radioaktyvus žmogus“ (*Radioactive Man*). 1995 m. animatoriai naudojo skaitmeninį rašalą ir dažus ir dvylikto sezono epizodui „Tenisas yra grėsmė“ (*Tennis the Menace*), tačiau reguliariai skaitmeninis rašalas ir dažai pradėti naudoti tik po dviejų sezonų. Jau užbaigtas „Tenisas yra grėsmė“ (*Tennis the Menace*) buvo transliuojamas toks, koks padarytas anksčiau.

Didelės raiškos gamybą pradėta dvidešimtame sezone. Pirmasis epizodas buvo „Pasiimk mano gyvenimą, prašau“ (*Take My Life, Please*), transliuotas 2009 m. vasario 15 d. Perėjimas prie raiškiosios televizijos (HDTV) turėjo įtakos serialo gamybai. Metas Greiningas pavadino tai sudėtingu pasikeitimu, nes įtakojo gamybos laiką ir animacijos kompoziciją.

## Veikėjai
Simpsonai yra tipinė šeima gyvenanti pramanytame vidurio JAV mieste Springfilde. Tėvas Houmeris dirba saugos inspektoriumi Springfildo atominėje elektrinėje, pozicijoje besikertančioje su jo neatsargia, juokdariška asmenybe. Houmeris yra vedęs Mardžę Simpson, stereotipinę JAV namų šeimininkę ir motiną. Jie turi tris vaikus: Bartą, dešimtmetį padaužą, Lizą, ne pagal metus subrendusią aštuonerių metų aktyvistę ir Megę, šeimos kūdikį, kuri retai kalba ir bendrauja čiulpdama žinduką. Šeima turi šunį – Kalėdų Senelio padėjėją ir katę – Sniegutį V, vėliau pervadintą į Sniegutį II. Abu augintiniai turėjo pagrindinius vaidmenis keliuose epizoduose. Nepaisant metų etapų tokių, kaip šventės ar gimtadieniai, Simpsonai fiziškai nesikeičia ir vis dar atrodo lygiai taip pat, kaip ir 1980 m. pabaigoje. Nors šeima yra disfunkcinė, daugelyje epizodų nagrinėjami jų tarpusavio santykiai, ryšiai, veikėjai dažnai vaizduojami besirūpinantys vieni kitais.

Seriale gausu įdomių personažų: bendradarbiai, mokytojai, šeimos draugai, giminaičiai, miestiečiai ir vietos įžymybės. Daugybė šių personažų originaliai buvo sukurti kaip vienkartiniai juokdariai ar atliekantys būtinas miestelio funkcijas. Tačiau kai kurie iš jų įgijo išplėtotus vaidmenis ir suvaidino epizoduose apie juos pačius. Pasak Meto Greiningo, daugybės antraplanių veikėjų koncepciją serialas perėmė iš humoro laidos SCTV.

### Houmeris

Houmeris yra pagrindinis multiplikacinio filmo „Simpsonai“ veikėjas. Tai vidutinio amžiaus, ypatingais protiniais sugebėjimais nepasižymintis ir viršsvorio turintis personažas. Houmeris Simpsonas yra šeimos galva, todėl dažnai jis sukioja šeimos vairą – tiesa, dažniausia tai daro nevykusiai.

Šis veikėjas dirba Springfildo atominėje elektrinėje saugumo inspektoriumi, 7G sektoriuje, nors apie atominę energetiką ničnieko nenusimano. Epizodiškai Houmeris atranda naujus pašaukimus kažkokiems kitiems darbams, pomėgiams, tačiau galiausiai grįžta pas savo senąjį darbdavį poną Montgomerį Degėlą.

Houmeris užuot visus vadinęs kvailais ir bjauriais, nes jis ne tik Amerikoje, bet ir visame pasaulyje yra dešimt kartų protingesnis už juos, bet yra ir pats toks kvailas. Bet labai megsta smaugti savo sūnų Bartą.

Simpsonas dažnai pykstasi su savo žmona, vaikais, draugais ir kitais žmonėmis, tačiau juos myli nepaisant visko.

Simpsonas laisvalaikį leidžia Mo bare, kuriame su bendradarbiais geria alų, sėdi prie televizoriaus ekrano ant sofos namuose ar kelionėse.

### Mardžė
Mardžė yra stereotipinė motina šeimoje ir dažnai taikstosi su vaikų ir vyro kvailiojimais. Ji turi didesnes dorovės normas nei dauguma filmuko veikėjų. Ji taip pat vienintelė skatina šeimą lankytis bažnyčioje.

Mardžė kartais gali būti pikta ir išprotėjusi, dažnai ji nekenčia erotikos.

### Bartas
Bartas yra vyriausias Houmerio ir Mardžės vaikas, nepaklusnus ir linkęs laužyti visuomenėje egzistuojančias taisykles. Mokslai sekasi vidutiniškai ar netgi blogai, elgesys visiškai nekontroliuojamas. Tačiau Bartas nėra visai sugedęs vaikas, pas jį išlikusios Mardžės įskiepytos moralinės normos. Nors ir prasižengia, Bartas atgailauja. Sakoma, kad Bartas dėl dėmesio padarytų viską. Jo geriausias draugas yra Malūnas. Jis ypač gerbia klouną Traškį, o jo priešas yra Padėjėjas Bobas.

Bartas penkiolika kartų buvo apgavęs tėvo draugą ir barmeną Mo telefonu.

Bartas dažnai padeda tėčiui ieškoti nuotykių. Net ir savo sesei padeda su namų darbais, bet ne visada.

### Liza
Liza yra vidurinis šeimos vaikas. Ji dažnai nepritampa šeimoje dėl savo protinių gabumų, taip pat mokykloje beveik neturi draugų. Dažniausiai jos protestai yra konstruktyvūs ir herojiški, kartais ji gali būti savanaudiška. Ji groja saksofonu, yra vegetarė.

### Megė
Megė yra Houmerio ir Mardžės Simpsonų vienerių metų dukrelė, jauniausias šeimos vaikas. Ji nemoka kalbėti, bet yra protinga. Į ją beveik visa šeima nekreipia dėmesio, nes visi užsiėmę.

### Senelis Eibas
Eibas yra Houmerio tėvas, jis gyvena senelių prieglaudoje. Dažnai pasakoja apie savo praeitį, tačiau kai kurie pasakojimai ir prisiminimai kai kuriems šeimos nariams pasirodo pernelyg keisti.

### Barnis
Barnis yra didžiausias Springfildo girtuoklis, labai dažnai geria alų, vieną kartą sukūrė filmą apie savo girtą gyvenimą.

### Nedas Flandersas
Nedas Flandersas yra Houmerio Simpsono kaimynas. Houmeris tiesiog dažnai nemėgsta jo.

Nedas turi du vaikus: Rodą ir Todą.

Nedas turėjo žmoną Modę, bet jos neteko 11 sezone.

Tačiau 23 sezone vedė Barto ketvirtos klasės mokytoją iš Springfildo pradinės mokyklos Edną Pikčiuvienę. Jų santuoka truko iki 25 sezono.

### Mo Syzlakas
Mo yra bjaurus ir labai savimi nepatenkintas. Dažnai jį liūdina darbas tamsiame bare, kuriame renkasi jo draugai.

Mo kadaise turėjo daug merginų, bet jos jį atstūmė dėl jo gyvenimo būdo ir charakterio.

### Malūnas
Malūnas yra geriausias Barto Simpsono draugas. Jie kartu lanko Springfildo pradinę mokyklą. Malūnui labai patinka Liza, bet ji draugauja su padauža Nelsonu arba su policininko sūnumi Ralfu. Malūnas to kartais nepakenčia.

Malūną dažnai erzina konfliktai tarp jo tėvų, taip pat kamuoja ligos ir dažnai per televizorių žiūri filmukus kūdikiams.

## Serialo vieta
„Simpsonų“ veiksmas vyksta išgalvotame JAV miestelyje Springfilde, kurio vietos Jungtinėje Valstijose neįmanoma nustatyti. Šou tyčia neapibrėžia Springfildo vietos. Miestelio geografijoje ir apylinkėse matomos pakrantės, dykumos, plačios ūkininkų žemės, aukšti kalnai arba bet kas, ko reikalauja siužetas ar pokštas. Kaip teigia Greiningas, Springfildas turi daug bendro su Portlandu – miestu, esančiu Oregone, kuriame jis užaugo. Pavadinimas „Springfildas“ yra paplitęs JAV ir pasirodo 22 valstijose. Pasak Greiningo, jis miestelį pavadino Springfildo, esančio Oregone ir fiktyvaus Springfildo, vaizduojamo seriale „Tėvas žino geriausiai“ (*Father Knows Best*) vardu. Kaip teigia Greiningas, jis suprato, kad Springfildas buvo vienas iš labiausiai paplitusių miestų pavadinimų JAV. „Kuriant serialą, aš pagalvojau: tai bus šaunu, visi manys, kad tai yra jų Springfildas. Taip ir atsitiko.“ 

## Tematika
„Simpsonuose” naudojama standartinė situacijų komedijos ar serialo įžanga. Serialas koncentruojasi ties šeima ir jos gyvenimu tipiškame JAV miestelyje, taip kuriama satyrinė JAV darbininkų ir viduriniosios klasės gyvenimo stiliaus parodija. Tačiau dėl savo animacinio pobūdžio „Simpsonai” apima platesnę sritį nei įprastas serialas. Springfildo miestas tarnauja kaip visa apimanti erdvė, kurioje personažai gali spręsti problemas, atsiradusias šiuolaikinėje visuomenėje. Houmerio darbas atominėje elektrinėje, leidžia serialui pareikšti nuomonę dėl aplinkos būklės. Per Barto ir Lizos personažų dienas Springfildo pradinėje mokykloje, šou kūrėjai iliustruoja spaudimo arba prieštaringumo klausimus švietimo srityje. Miestas siūlo platų žiniasklaidos pasirinkimą – nuo vaikų televizijos programų iki vietinių naujienų, kurios leidžia kūrėjams juoktis iš savęs ir pramogų industrijos.

Kai kurie komentatoriai sako, kad šou yra politinio pobūdžio ir linkęs į kairiųjų šališkumą. Al Jean interviu metu pripažino, kad: „Mes [serialas] yra liberalių pažiūrų“. Rašytojai dažnai vaizduoja liberalių idealų pripažinimą, tačiau dažnai juokauja apie visą politinį spektrą. Serialas vaizduoja vyriausybę ir dideles korporacijas kaip bejausmius subjektus, kurie naudojasi paprastais darbuotojais. Valdžios institucijas dažnai vaizduojamos neigiamai. „Simpsonuose” politikai yra korumpuoti, ministrai, pavyzdžiui, pastorius Daugumylis, abejingi tikintiesiems, o vietos policijos pajėgos yra nekompetentingos. Religija taip pat vaizduojama kaip pasikartojanti tema – krizės metu šeima dažnai kreipiasi į Dievą, seriale buvo susidurta su daugeliu pagrindinių religijų.

## Bruožai

### Įžanginiai kadrai
„Simpsonų” atidarymo kadrai yra vienas iš įsimintiniausių šou bruožų. Dauguma epizodų prasideda vaizdu, priartinančiu Springfildo miestelį pro serialo pavadinimą. Tada kamera seka šeimos narius ir jų kelią namo. Grįžę namo, Simpsonai įsikuria ant savo sofos tam, kad žiūrėtų televiziją. Įžanga buvo sukurta Deivido Silvermano, tai buvo jo pirmoji užduotis, kai prasidėjo serialo gamyba. Savita šou daina buvo sukurta muzikanto Deni Elfmano 1989 m., kai Greiningas kreipėsi į jį prašydamas sukurti retro stiliaus kūrinį. Šią dainą Elfmanas nurodė kaip populiariausią jo karjeroje.

Vienas iš ryškiausių atidarymo kadrų aspektų yra trys kiekviename epizode besikeičiantys jo segmentai: Bartas rašo skirtingas frazes ant mokyklos lentos, Liza atlieka skirtingus solo su savo saksofonu, o šeima yra lydima skirtingų išdaigų jiems besirenkant sėdėti ant sofos. 2009 m. vasario 15 d. kartu su perėjimu prie raiškiosios televizijos, buvo pristatyti ir nauji atidarymo kadrai. Šių kadrų seka turėjo tuos pačius bruožus kaip ir originalūs kadrai, bet juose atsispindėjo daugiau detalių ir buvo įvardinta daugiau veikėjų.

### Helovyno epizodai
Specialus Helovino epizodas tapo kasmetine tradicija. „Siaubo namelis medyje“ (*Treehouse of Horror*) pirmą kartą parodytas 1990 m. kaip antro sezono dalis ir tarsi sukūrė trijų atskirų, savarankiškų istorijų modelį kiekvienam Helovino epizodui. Šios dalys dažniausiai įtraukia Simpsonų šeimą į siaubo, mokslinės fantastikos ar antgamtinį žanrą. Veiksmas visada vyksta ne namuose, o kažkur lauke, neįprastoje vietoje. Nors „Siaubo namelio medyje“ serijos pasirodo per Heloviną, pastaraisiais metais naujos serijos pasirodė po Helovino dėl „Fox“ tinklo kontrakto su Pasaulio didžiąja beisbolo lyga.

### Humoras
Šou humoras atsižvelgia į kultūrų įvairovę, nuostatas ir taip įtraukia didelę visuomenės dalį. Dėl šios priežasties įvairaus amžiaus žiūrovai gali mėgautis šiuo filmuku. Šios nuostatos atėjo iš kino, televizijos, muzikos, literatūros, mokslo ir istorijos. Animatoriai reguliariai įterpia juokelių ar vizualinių pokštų filmuko fone kaip, pavyzdžiui, juokingi ar visiškai absurdiški tekstai ženkluose ar laikraščiuose. Žiūrovai šių vizualinių pokštų iš pirmo karto paprastai žiūrėdami gali ir nepastebėti. Kai kurie yra taip trumpai rodomi, kad juos pastebėti įmanoma tik sustabdžius filmuko įrašą. Kristin Thompson teigia, kad „Simpsonai“ naudoja „…įvairių kultūrinių nuostatų subruzdimą, nesuderinamas veikėjų savybes, visai kaip televizijos šou“.

Vienas iš ankstyvųjų Barto skiriamųjų ženklų buvo jo pokštas skambinti į Mo barą Mo Syzlakui, kur jis paprašydavo Mo pakviesti žmogų su kvailu, juokingu vardu, kurio nėra. Tuomet Mo garsiai pakviečia tą žmogų ir supratęs, kad čia tik piktas pokštas, aprėkia ir prigrasina Bartui. Šie skambučiai buvo paremti serija piktų pokštų skambučių, kurie buvo pavadinti Baro vamzdžių įrašais. Mo personažas buvo iš dalies paremtas „Vamzdžių baro“ savininku Louis „Red“ Deutsch‘u, kurio šventvagiški atsakymai į jam krėstus tokius pačius piktus pokštus įkvėpė šiurkščiąją Mo pusę. Daugėjant serijų rašytojams darėsi vis sunkiau sugalvoti netikrą juokingą vardą ir parašyti Mo piktą atsaką, tad nuo ketvirto sezono šis piktas skambučio pokštas nebebuvo reguliariai naudojamas. „Simpsonai“ taip pat įtraukia ir subjektyvaus, save pašiepiančio humoro. Dažniausiai tai juokeliai apie „Fox“ transliacijas. Pavyzdžiui, epizodo „Ji buvo mano mergina“ (*She Used to Be My Girl*) scena, kur Fox žinių kanalo furgonėlis važiavo gatve su didele „Bush Cheney 2004“ reklama grojant grupės Queen dainai „Mes esame čempionai“ (*We Are the Champions*). O tai yra nuoroda į 2004 m. JAV prezidento rinkimus ir konservatorių šališkumą „Fox“ žiniose.

Filmukas naudoja madingus posakius, kurių kiekvienas pagrindinis ar dažniau matomas veikėjas turi bent po vieną. Dažnai pastebimi posakiai: Houmerio „D‘oh!“, pono Degėlos „Nuostabu!“ ir Nelsono Munco „Ha–ha!“. Kai kurie Barto posakiai kaip „Ai, karamba!“, „Neturi karvės, žmogau!” ir „Valgyk mano šortus!” ankstyvosiomis šou dienomis atsirado ant marškinėlių. Pastarąsias dvi frazes Bartas naudodavo retai, bet dažnai naudoti pradėjo kai jos tapo populiarios. Dauguma šių madingų frazių nebenaudojamos pastaruosiuose sezonuose. Epizode „Bartas tampa įžymus“ (*Bart Gets Famous*) Bartas tampa įžymus „Klouno Traškio“ šou vien tik pasakydamas frazę „Čia ne aš .“

## Įtaka ir palikimas

### Idiomos
Daugybė „Simpsonų“ filmuko naujadarų pradėti naudoti ir kasdienėje kalboje. Markas Liberman‘as, „Lingvistinių duomenų konsorciumo“ direktorius, pažymėjo, kad „Simpsonai“ daug madingų frazių ir kitų įvairių tekstinių aliuzijų perėmė iš Šekspyro ir Biblijos, kaip geriausių kultūrinių idiomų šaltinių. Pati žymiausia frazė yra Houmerio „D‘oh!“. Šis posakis taip plačiai ir dažnai vartojamas, kad dabar jis yra įtrauktas į „Oksfordo anglų kalbos žodyną“ (tik be apostrofos). Dan Castellaneta teigia, kad jis pasiskolino šią frazę iš komedijų aktoriaus James Finlayson‘o, kuris šią frazę ištardavo su labiau ištemptu, inkščiančiu tonu. Filmuko darbuotojai liepė Dan Castellanetai pašalinti ištemptumą ir vėliau ši frazė tapo neatskiriama televizijos serialo dalimi.

Prižiūrėtojo Vilio prancūzų apibūdinimą – „sūrį valgyti atsisakančios beždžionėlės“ – 2003 m. panaudojo žurnalistas Jonah Goldberg‘o rašydamas apie Prancūzijos parlamento opozicijos invazijos į Iraką pasiūlymą. Ši frazė greitai pasklido tarp kitų žurnalistų. Taip pat serijoje „Bartas genijus“, Barto žaidime „Scrabble“ sudarytas žodis „Kwyjibo“, buvo panaudotas kaip vienas iš „Melissa worm“ (Melisa kirmino) slapyvardžių. Taip pat šou metu buvo išpopuliarintas nesvarbiu laikomas terminas „Meh“. Jis buvo įtrauktas į „Kolinso anglų kalbos žodyną“ 2008 m. Kiti žodžiai kaip „yoink“ ir „craptacular“ taip pat yra kildinami iš „Simpsonų“ filmuko.

„Oksfordo modernių citatų žodyne“ yra įtraukta keletas citatų iš šio televizijos šou. Kelios iš jų – „sūrį valgyti atsisakančios beždžionėlės“, Houmerio „Vaikai, jūs stengėtės iš visų jėgų ir jūs visiškai susikirtote. Pamoka jums – niekada nesistengti“ iš serijos „Degėlos įpėdinis“ (*Burns' Heir*) (penktas sezonas, 1994 m.), taip pat citata: „Vaikai yra patys geriausi, Eipai. Tu gali juos išmokyti nekęsti dalykų, kurių nekenti pats. Ir jie praktiškai užaugs patys su internetu ir viskuo kitu“ iš serijos „Aštuoni netinkami poelgiai“ (*Eight Misbehavin*) (vienuoliktas sezonas, 1999 m.) buvo įtraukta į žodyną 2007 m. rugpjūtį.

### Televizija
„Simpsonai“ buvo pirmasis sėkmingas animacinis filmukas pasirodęs pačiu žiūrimiausiu, patogiausiu laiku JAV nuo 1970 m., kai pasirodė „Palauk kol tavo tėtis grįš namo“ (*Wait Till Your Father Gets Home*). Beveik visą dešimtmetį nuo 1980 m., JAV apžvalgininkai animacinius filmukus laikė kaip tinkamus žiūrėti tik vaikams, o kad animacinius filmukus būtų galima rodyti patogiausiu laiku, jų kokybei gerinti reikėtų skirti daug lėšų. Animacinis filmukas „Simpsonai“ pakeitė šį požiūrį. Korėjiečių studijų panaudojimas vaizdų apdorojimui keičiantis kadrams, spalvų suteikimui ir filmavimui padarė epizodus pigesnius. „Simpsonų“ sėkmė ir žemesnė pagaminimo kaina paskatino JAV televizijos tinklus pabandyti ir su kitais animaciniais filmukais. Šis patobulėjimas pastūmėjo JAV prodiuserius į XX a. devinto dešimtmečio animacinių filmukų, rodomų žiūrimiausiu laiku, bumą, kaip kad „Pietų parkas“, „Šeimos bičas“, „Kalno karalius“, „Futurama“ ir „Kritikas“. Animacinis filmukas „Simpsonai“ sukūrė žiūrimiausio laiko animacinių filmukų auditoriją, kurios nebuvo daugybę, daugybę metų“, pasakė „Šeimos bičo“ kūrėjas Seth MacFarlane‘as. „Kiek aš mąsčiau, jie praktiškai iš naujo išrado ratą. Jie sukūrė tai, kas jau yra sukurta daugeliu būdų – galima tai priskirti visiškai naujai terpei.“ „Pietų parkas“ vėliau pagerbė „Simpsonus“ epizodu „Simpsonai tai jau padarė“. Buvo pastebėta, kad Gruzijoje, 2009 m. lapkritį pradėtas rodyti animacinis komedijinis filmukas „Samsonadzės“ labai panašus į „Simpsonus“. Tai pripažino ir šio filmuko kūrėja Shalva Ramishvili.

„Simpsonai“ taip pat padarė įtaką tokiems šou kaip „Malkolmas vidurinysis“. Šiame seriale, kaip ir „Simpsonuose“, naudojami vizualiniai pokštai fone ir nenaudojamas užkadrinis juokas, ne taip kaip daugelyje kitų komedijinių serialų. „Malkolmas vidurinysis“ debiutavo 2000 m. sausio 9 d. televizijos programoje iškart po „Simpsonų“. Ricky Gervais‘as manė, kad „Simpsonai“ padarė didelę įtaką serialui „Biuras“ ir kad tai buvo „bandymas padaryti tiesioginį „Simpsonų“ serialą“.

## Sutikimas ir pasiekimai

### Ankstyva sėkmė
„Simpsonai“ buvo „Fox“ tinklo pirmasis animacinis serialas tarp visų top 30 geriausiai įvertintų žiūrovų šou. Nors Houmeris vėlyvesniuose sezonuose yra pagrindinis herojus, pirmuosiuose trijuose sezonuose pagrindinis personažas buvo Bartas. 1990 m. Bartas staiga tapo vienas populiariausių televizijos personažų ir tai buvo įvardijama kaip „Bartmanija“. Jis tapo labiausiai paplitęs „Simpsonų“ veikėjas ant įvairios atributikos, kaip marškinėliai. Ankstyvajame XX a. devintame dešimtmetyje buvo parduoti milijonai marškinėlių, ant kurių pavaizduotas Bartas. Kadangi Bartas buvo laikomas blogiuko personažu, kelios JAV valstybinės mokyklos uždraudė mokiniams vilkėti marškinėlius, ant kurių buvo pavaizduotas Bartas ar patalpintas užrašas „Aš esu Bartas Simpsonas. Kas, po velnių, esi tu?“ ir „Žmogus be sugebėjimų / ir tuo didžiuojuosi, žmogau!“. „Simpsonų“ atributika atnešė 2 milijardus dolerių pelno per pirmus 14 mėnesių pardavimų. Dėl šio populiarumo, Bartas dažnai buvo pasirenkamas kaip pagrindinis reklamos veidas iš visos savo šeimos reklamuoti šį animacinį filmuką, net tiems epizodams, kuriuose jis nebuvo pagrindinis veikėjas.

Taip pat dėl šou sėkmės, 1990 m. vasarą Fox tinklas nusprendė „Simpsonų“ rodymo laiką perkelti iš sekmadienio 20 val. vakaro į ketvirtadienį 20 val. vakaro, kad animacinis filmukas konkuruotų su „Kosbio šou“, geriausiu šou tuo metu rodomu per NBC. Per vasarą keletas naujienų sklaidos priemonių išleido istorijas apie tariamas „Bilo prieš Barto“ varžybas. „Bartas gauna F“ (*Bart Gets an F*) (antras sezonas, 1990 m.) buvo pirmas epizodas paleistas į eterį kaip „Kosbio šou“ konkurentas ir sulaukė žemesnio Nilseno reitingo, atsilikdamas aštuoniais taškais nuo „Kosbio šou“, kuris turėjo 18,5 reitingo. Reitingai buvo pagrįsti namuose įjungtų televizorių, kurie buvo įsijungę tam tikrą šou skaičiumi, bet Nielsen Media mokslinio tyrimo metu buvo apskaičiuota, kad 33,6 mln. žiūrovų žiūrėjo „Simpsonų“ epizodą, o tai reiškia, kad „Simpsonai“ iš tikrųjų buvo žiūrimiausias šou tą savaitę. Tuo metu, tai buvo labiausiai žiūrėtas epizodas „Fox“ tinklo istorijoje ir tai taip pat vis dar aukščiausiai įvertintas epizodas animacinio filmuko „Simpsonai“ istorijoje. Filmukas 1994 m. buvo perkeltas į savo senąjį rodymo laiką sekmadieniais 20 val. ir tuo laiku jis dar rodomas iki šios dienos.

„Simpsonai“ daugelio kritikų įvardinamas, kaip nepagarbiausias ir nerūpestingiausias rodomas serialas. 1990 m. atsiliepime apie serialą Ken Tucker, iš žurnalo „Entertainment Weekly“, rašė, kad tai: „Amerikietiška šeima, parodanti sudėtingus dalykus lengvame filmuke. Tai ir yra tas parodoksas, dėl kurio milijonai žmonių nusisuka nuo trijų populiariausių kanalų, kad sekmadienio vakarus praleistų su „Simpsonais“„. Kenas Tukeris taip pat apibūdina serialą kaip „pop kultūros fenomeną, animacinį filmuką rodomą geriausiu laiku ir kuris tinka visai šeimai“.

### Rodymo trukmės pasiekimai
1997 m. vasario 9 d. „Simpsonai“ pranoko „Flinstounus“ (*The Flintstones*) su epizodu „Niežtuko ir Krapštuko ir Pučio šou“ (*The Itchy & Scratchy & Poochie Show*) kaip ilgiausiai ir geriausiu laiku rodomas animacinis serialas Jungtinėse Amerikos Valstijose. 2004 m. „Simpsonai“ pakeitė serialą „Ozo ir Harietos nuotykiai“ (*The Adventures of Ozzie and Harriet*) (nuo 1952 m. iki 1966 m.) kaip ilgiausiai rodomas serialas (animuotas ar vaidybinis () Jungtinėse Amerikos Valstijose. 2009 m. „Simpsonai“ pranoko rekordinį serial „Ozo ir Harietos nuotykiai” (*The Adventures of Ozzie and Harriet’s*) 435 serijų skaičių ir dabar jau yra įtraukti į Gineso rekordų knygą, kaip ilgiausiai pasaulyje rodomas serialas (pagal serijų skaičių). 2004 m. spalį „Scooby-Doo“ trumpam perėmė „Simpsonų“ poziciją kaip daugiausiai serijų turintis animacinis serialas JAV. Tačiau 2005 m. balandį kanalo vadovai vėl atšaukė „Scooby-Doo“, kuris tuo metu baigėsi su 371 epizodu, „Simsponai“ atgavo savo titulą su 378 epizodais septyniolikto sezono pabaigoje. 2007 m. gegužę „Simpsonai“ pasiekė 400 epizodų skaičių savo aštuoniolikto sezono pabaigoje. Nors „Simpsonai“ pasiekė rekordą kaip daugiausiai epizodų turintis amerikiečių serialas, yra serialų, kurie juos pralenkė. Vienas iš tokių – japonų anime serialas „Sazae-san“, kuris turi virš 3 000 epizodų.

2009 m. „Fox“ pradėjo visus metus trukusią šventę pavadintą „Patys geriausi 20 metų“ (*Best. 20 Years. Ever.*) minint dvidešimtąsias „Simpsonų“ metines. Viena iš pirmųjų šventės dalių buvo konkursas „Paleiks savo geltonumą“ (*Unleash Your Yellow*), kurio metu dalyviai turėjo sukurti plakatą serialui. Šventės baigimui 2010 m. sausio 10 d. buvo sukurtas specialus „Simpsonų“ 3D pasirodymas ant ledo („The Simpsons 20th Anniversary Special – In 3-D! On Ice!“) bei dokumentinis filmas specialiai sukurtas režisieriaus Morgan Spurlock, kuris tyrinėja „Simpsonus“ kaip kultūrinį reiškinį (*cultural phenomenon of The Simpsons*).

Pasirodžius 21 sezonui (2009–2010 m.) „Simpsonai“ tapo ilgiausiai bei geriausiu laiku rodomu amerikiečių televizijos serialu, pralenkusiu „Gunsmoke“. Tačiau „Gunsmoke“ turi 635 epizodus ir gerokai lenkia „Simpsonus“, kurie tokio epizodų skaičiaus negalėtų pasiekti maždaug iki 29 sezono pagal įprastą programos tvarkaraštį. 2011 m. spalį „Fox“ paskelbė, kad „Simpsonai“ yra atnaujinami 24 ir 25 sezonams, o tai reiškia, kad serialas turės bent 559 epizodus.

### Apdovanojimai
„Simpsonai“ pelnė tuziną apdovanojimų nuo savo debiuto, įskaitant Primetime Emmy Award, 30 Annie Award ir Peabody Award. 1999 m. minint geriausius XX a. meno ir pramogų pasiekimus, žurnalas „Time“ pavadino „Sipmsonus“ geriausiu amžiaus televizijos serialu. Ta pačia proga žurnalas „Time“ įtraukė Bartą Simpsoną į „Time“ šimtuką („Time 100“), tai yra 100 žmonių sąrašas, kurie labiausiai daro įtaką kitiems. Bartas buvo vienintelis animacinis herojus sąraše. 2000 m. sausio 14 d. „Simpsonai“ buvo apdovanoti žvaigžde Holivudo šlovės alėjoje. Taip pat 2000 m. žurnalo „Entertainment Weekly“ televizijos kritikas Kenas Tukeris „Simpsonus“ pavadino geriausiu 1990 m. televizijos serialu. Be to, Didžiosios Britanijos 4 kanalo (Channel 4) žiūrovai „Simpsonus“ išrinko kaip geriausiu 2001 m. serialu vaikams ir geriausiu 2005 m. animaciniu filmuku, o Houmeris Simpsonas išrinktas į pirmąją vietą iš 100 geriausių 2001 m. televizijos personažų. Houmeris Simpsonas taip pat užima 9 vietą iš „Entertainment Weekly“ sąrašo „50 geriausių televizijos personažų“. 2002 m. „Simpsonai“ užima 8 vietą TV Gido 50 geriausių visų amžiaus laidų (*TV Guide’s 50 Greatest TV Shows of All Time*), o 2007 m. „Simpsonai“ įtraukti į „Time’s“ 100 geriausių visų laikų laidų sąrašą (*100 Best TV Shows of All Time*). 2008 m. „Simpsonai“ užėmė pirmą vietą „Entertainment Weekly’s“ 100 geriausių laidų per paskutinius 25 metus (*Top 100 Shows of the Past 25 Years*). 2010 m. „Entertainment Weekly“ Houmerį Simpsoną pavadino geriausiu televizijos personažu per paskutinius 20 metų.

### Kritika ir ginčai
Barto maištingą elgesį, už kurį dažniausiai nesulaukiama jokios bausmės, kai kurie tėvai ir konservatoriai įvardija kaip netinkamą pavyzdį vaikams. Mokytojai mokykloje teigė, kad Bartas yra „grėsmė mokymuisi“ dėl savo nemoksliškumo ir didžiavimusi tuo bei neigiamo požiūrio į mokymąsi. Kiti jį apibūdina kaip egoistišką, agresyvų ir piktą žmogų. 1991 m. Bilas Kosbis apibūdino Bartą kaip netinkamą personažą vaikams sakydamas, kad jis piktas, sutrikęs ir sužlugdytas. Atsakydamas į tai, Metas Greiningas pasakė, jog tai puikiai apibūdina Bartą. Dauguma žmonių stengiasi būti normalūs, o jis mano, kad normalumas yra nuobodu, jis daro tai, apie ką kiti tik svajoja. 1992 m. sausio 27 d. tuometinis prezidentas Džordžas Bušas sakė: „Mes ir toliau stengsimės sustiprinti amerikietišką šeimą ir padaryti ją kuo labiau panašią į „Waltonsus“ ir kuo mažiau į „Simpsonus“. Kūrėjai suskubo atsakyti į šį komentarą trumpu segmentu, kuris eteryje pasirodė „Simpsonų“ episode „Visiškai pasiutęs tėtis“ (*Stark Raving Dad*), jame Bartas pasakė: „Ei, mes visai kaip Waltonsai. Mes taip pat meldžiamės depresijos pabaigos.“.

Daugybė serialo epizodų susilaukė prieštaringų atsiliepimų. „Simpsonai“ apsilanko Australijoje epizode „Bartas ir Australija“ (1995 m. šeštajame sezone) ir Brazilijoje, tryliktame sezone 2002 m. epizode „Kaltinkite Lizą“, abu epizodai susilaukė neigiamo vertinimo tose šalyse. Vėliau, Rio de Žaneiro turistų valdyba apkaltino, kad miestas buvo vaizduojamas kaip lūšnynas, kuriame klesti nusikalstamumas, pagrobimai, žiurkių ir beždžionių užkrėtimai, net grasino „Fox“ teisiniais veiksmais. Metas Greiningas buvo nuožmus ir iškalbus epizodo „Saulė yra Degėlos” (šeštas sezonas, 1995 m.) kritikas, kuris vaizduoja kryžminimąsi su kitu amerikiečių serialu „The Critic”. Jis tai suprato, kad tai tik reklama serialui „The Critic” ir, kad žmonės klaidingai maišys epizodą su juo. Kai jam nepasisekė nutraukti šios serijos, jis ištrynė savo vardą iš šio epizodo ir viešai reikšdamas savo susirūpinimą ir kritikuodamas Džeimsą L. Bruksą, kad ši serija „pažeidžia Simpsonų pasaulį”. Atsakydamas Bruksas sakė: „Aš įniršęs ant Meto Greiningo, […] jam galima reikšti savo nuomonę, bet skelbti viską viešai spaudoje, jau per daug. […] jo elgesys dabar yra tiesiog bjaurus“. Devinto sezono epizodas „Direktorius ir vargšas“ (*The Principal and the Pauper*) (1997 m.) yra daugiausiai neigiamų atsiliepimų sulaukęs epizodas. Daugybė fanų ir kritikų neigiamai reagavo į tai, kad Seimūras Lupikas, labai dažnai pasikartojanti figūra seriale, buvo apsišaukėlis. Epizodas buvo kritikuojamas Meto Greiningo ir Hario Šyrerio, kuris įgarsina Lupiką. Viename interviu 2001 m. Shearer pasakojo, kad perskaitęs scenarijų pasakė kūrėjams, kad tai labai blogas žingsnis: „Tai labai negerai! Jūs sugriaunate tai, kuo žiūrovai tikėjo aštuonerius ar devynerius metus, jūs tiesiog išmetate tai į šiukšlių dėžę be jokios rimtos priežasties. Tai taip savavališka, nereikalinga ir nepagarbu prieš žiūrovus.“.

Serialo rodymas buvo nutrauktas keliose šalyse. 2006 m. Kinija uždraudė serialo rodymą geriausiu laiku, „kad padėtų sunkiai dirbančioms Kinijos animacijos studijoms“. 2008 m. Venesueloje „Simpsonus“ uždrausta rodyti kaip rytinę animaciją, nes jie netinkami vaikams. Tais pačiais metais kelios Rusijos bažnyčios pareikalavo, kad uždraustų „Simpsonų“, „Pietų Parko“ ir kitų vakarietiškų animacinių filmukų rodymą, nes jie propaguoja daudybę ydų, jie taip pat reikalavo, kad transliuotojų licenzija būtų atimta. Tačiau teismas šį reikalavimą atmetė.

### Prastėjančios kokybės kritika
Pirmuosius „Simpsonų“ epizodus kritikai gyrė dėl jų sąmojingumo, tikroviškumo ir sumanumo. Vėlyvaisiais 1990 m. transliuojant jau dešimtąjį sezoną serialo tonas ir kirtis pradėjo keistis. Kai kurie kritikai sakė, kad serialas „pavargo“. 2000 m. kai kurie ilgamečiai fanai nusivylė serialu. BBC teigė, kad „Simpsonų“ „aukso era“ baigėsi kartu su devintuoju sezonu., tuo tarpu Todd Leopold iš CNN, savo straipsnyje rašė, kad daugeliui fanų jų šlovės dienos jau seniai praeityje. Jim Schembri iš „The Sydney Morning Herald“ pavadino serialą „kultūriniu akmeniu dvejoms ar net trejoms kartoms”, bet tvirtino, kad serijų kokybė nukrito. Schembri rašė: „Pagrindinė „Simpsonų“ problema yra ta, kad jie paprasčiausiai pradėjo reikalauti dėmesio. Visų pirma serialo veikėjai neturi būti karikatūriški; jiems galima suteikti tikras emocijas. Dabar serialas tapo pats savęs parodija. Įsimintinos istorijos buvo paaukotos dėl įžymybių pasirodymų ir dialogų kulminacinėse vietose“.

Autorius Douglas Coupland tvirtino, kad šnekos apie suprastėjusią kokybę yra niekalai: „Simpsonai“ neišleido kamuolio iš rankų keturiolika metų, nepanašu, kad turėtų išleisti ir dabar. Mike’as Scully, kuris buvo atsakingas už serialo kūrimą nuo devinto iki dvylikto sezono susilaukė nemažai kritikos. Chris Suellentrop iš žurnalo „Slate“ rašė: „po Skulio kadencijos Simpsonai tapo… na filmuku. […] Epizodas kuris kažkada baigėsi Houmerio ir Mardžės pasivažinėjimu dviračiais leidžiantis saulei dabar baigiasi Houmeriui pučiant raminamąsias strėlytes Mardžei į kaklą. Serialas vis dar juokingas bet jau keletą metų nėra jaudinantis.“. 2007 m. paklaustas, kaip planuoja išlaikyti ilgą serialo rodymą, Scully pajuokavo: „Sumažinkisime kokybės standartus. Kai tai padarysime, galėsime tęsti serialą amžinai.“.

2003 m., išleidus jubiliejinę 300-ąją seriją „Bartavimo pabaiga“ (*Barting over*), laikraštyje „USA Today“ pasirodė pora straipsnių apie „Simpsonus“: geriausių serijų dešimtukas, išrinktas fanų internetinio puslapio The Simpsons Archive lankytojų ir geriausių serijų penkioliktukas, išrinktas „Simpsonų“ autorių. Naujausia serija, patekusi į fanų geriausių serijų dešimtuką, buvo 1997 m. išleista „Houmerio baimė“ (*Homer‘s Phobia*), o „Simpsonų“ autorių naujausia į geriausiųjų sąrašą patekusi serija – 2000 m. išleistas epizodas „Už juoko“ (*Behind the Laughter*). 2004 m. Harry Shearer sukritikavo serialą dėl krentančios kokybės: „Paskutinius tris sezonus vertinu kaip vienus blogiausių, dėl to ketvirtasis sezonas man dabar atrodo labai geras.“. Jam atsakydamas Dan Castellaneta pareiškė: „aš nesutinku, […] manau, Hario svarstoma problema yra tai, jog serialas nebėra toks pagrįstas, kokie buvo pirmi trys ar keturi sezonai; jis tapo beprotiškesnis, šiek tiek labiau nutrūktgalviškas. Manau, šie pokyčiai leidžia išlikti šviežiems.“.

Nepaisant kritikos, serialas „Simpsonai“ sugeba išlaikyti didelį televizijos žiūrovų skaičių ir pritraukti naujų fanų. Jei pirmojo sezono vieną seriją žiūrėdavo vidutiniškai 13,4 milijono JAV žiūrovų, o 21-ojo sezono – vidutiniškai 7,2 milijonai 2006 m. balandžio mėn. interviu metu Metas Greiningas pasakė: „Jei atvirai, aš nematau jokios artimos pabaigos. Gali būti, jog serialas turės finansinių sunkumų… tačiau dabar serialas yra kūrybiškas, manau, pakankamai geras ar net geresnis negu kada nors anksčiau buvo. Animacija yra neįtikėtinai detali ir vaizdinga, o istorijose nutinka dalykų, kurių mes anksčiau niekada nesame darę. Nėra priežasties nutraukti kūrybiškumą.“.

## Kitos medijos

### Komiksai
Pirmieji serialo „Simpsonai“ komiksai pasirodė 1991 m. žurnale „Simpsons Illustrated“. „Simpsonų” fanai 1993 m. išleido komiksų knygą „Simpsonų komiksai ir istorijos” (*Simpsons Comics and Stories*), kurioje buvo 4 skirtingos istorijos. Knyga sulaukė didelės sėkmės ir dėl to „Simpsonų“ kūrėjas Metas Greiningas ir jo partneriai Bill Morrison, Mike Rote, Steve Vance ir Cindy Vance sukūrė leidyklą „Bongo Comics“. Nuo 1993 m. „Bongo Comics“ leidykla išleido 9 komiksų serijas.

### Filmas

„20th Century Fox“, „Gracie Films“ ir „Film Roman“ sukūrė „Simpsonų filmą” (*The Simpsons Movie*), animuotą ilgametražį filmą, kuris pasirodė 2007 m. liepos 27 d. Filmą statė jau ilgą laiką „Simpsonų“ serialo prodiuseriu dirbantis Deividas Silvermanas. Scenarijaus autorių grupę sudarė serialo „Simpsonai“ kūrėjai Matt Groening, James Lm. Brooks, Al Jean, George Meyer, Mike Reiss, John Swartzwelder, Jon Vitti, David Mirkin, Mike Scully, Matt Selman ir Ian Maxtone-Graham.
Jis tapo pelningiausiu Lietuvoje rodytu filmu.

### Muzika
Originalios muzikos, kuri skambėjo serialo „Simpsonai“ serijose, kolekcija, buvo išleista albumuose „Songs in the Key of Springfield“, „Go Simpsonic with The Simpsons“ ir „The Simpsons: Testify“. Albumas „The Simpsons Sing the Blues“ buvo išleistas 1990 m. rugsėjį ir sulaukė sėkmės – pasiekė 3 vietą tarp perkamiausių albumų JAV. Šis albumas taip pat tapo du kartu platininis pagal Amerikos įrašų pramonės asociaciją ().
Pirmasis singlas iš albumo buvo daina „Do the Bartman“, atlikta Nancy Cartwright ir išleista 1990 m. rugsėjo 20 d. Dainos autorius – Michael Jackson, tačiau jis nebuvo paminėtas kūrėjų sąraše. „The Yellow Album“ buvo išleistas 1998 m., tačiau nesulaukė didelio dėmesio nė vienoje šalyje.

### „The Simpsons“ atrakcionas

2007 m. buvo oficialiai paskelbta, jog „Simpsonų” atrakcionas „Traškio šalis” () bus įrengtas teminiuose parkuose Floridoje „Universal Studios Orlando“ ir „Universal Studios Hollywood“. Oficialus atidarymas Floridoje įvyko 2008 m. gegužės 15 d., o Holivude – 2008 m. gegužės 19 d. Šiame atrakcione yra rodomi daugiau kaip 24 „Simpsonų“ personažai, įgarsinti tų pačių aktorių kaip ir seriale – Pamela Hayden, Russe Taylor ir Kelsey Grammer. Harry Shearer nusprendė nedalyvauti projekte, dėl to nė vienas jo įgarsinamų veikėjų atrakcione nekalba.

### Video žaidimai
Remiantis serialu buvo išleista daug žaidimų. Kai kurie iš ankstyvųjų žaidimų – bendrovės „Konami“ žaidimas „The Simpsons“ (1991 m.) ir įmonės „Acclaim Entertainment“ žaidimas „Simpsonai: Bartas prieš kosminius mutantus“ (*The Simpsons: Bart vs. the Space Mutants*). Naujesni žaidimai – „Simpsonai: gatvės šėlimas“ (*The Simpsons: Road Rage*, 2001 m.), „Simpsonai: smok ir bėk“ (*The Simpsons: Hit & Run*, 2003 m.), „Simpsonų žaidimas“ (*The Simpsons Game*). Bendrovei „Electronic Arts“, kurie išleido žaidimą „Simpsonų žaidimas”, priklauso išskirtinės teisės kurti video žaidimus, kurie yra paremti serijomis, sukurtomis nuo 2005 m. 2010 m. jie išleido žaidimą „The Simpsons Arcade“, kuris yra pritaikytas iPhone išmaniesiems telefonams. 2012 m. „Electronic Arts“ išleido kitą žaidimą „Tapped Out“, skirtą „iPhone“ išmaniesiems telefonams. Taip pat pagal serialą buvo pagamintos dvi kiniško biliardo (*pinball*) mašinos – viena iškart po pirmojo sezono, kita – 2007 m.

## Prekyba
Serialo „Simpsonai“ populiarumas padėjo sukurti milijardų dolerių vertės industriją. Šeimos pavadinimas ir pagrindiniai veikėjai atsidūrė visur – nuo marškinėlių iki plakatų. Simpsonai buvo naudojami kaip pagrindinė tema tiek gerai žinomiems stalo žaidimams, kaip, pavyzdžiui, „Clue“, „Scrabble“, „Monopolis“, „Operacija“ (*Operation*), „Gyvenimo žaidimas“ (*The Game of Life*), tiek ne tokiems populiariems žaidimams – „Ką darytų Houmeris” (*What Would Homer Do*) ar „Simpsonai pavojuje!” (*Simpsons Jeopardy!*). Buvo išleista ir daug oficialių bei neoficialių „Simpsonų“ knygų, tam tikrų epizodų vadovų. Per metus buvo išleidžiama daug serijų DVD ir VHS formatu. Pirmojo sezono DVD pasirodė 2001 m. ir iškart tapo pelningiausiu TV – serialo DVD istorijoje, tačiau vėliau jį aplenkė „Šapelės šou“ (*Chappelle’s Show*) pirmojo sezono DVD.

2003 m. buvo apie 500 kompanijų iš viso pasaulio, kurios turėjo licencijas naudoti serialo „Simpsonai“ personažus savo reklamose. Kaip reklama „Simpsonų filmo“, dvylika „7-eleven“ parduotuvių buvo pakeistos į „Kwik-E-Marts“, kuriose pardavinėjo su serialu susijusius produktus. Ten buvo ir „Buzz Cola“, „Krusty-O“ dribsniai, rožinės spurgos su pabarstukais ir „Squishees“.

2008 m. su filmuku „Simpsonai“ susijusių prekių visame pasaulyje buvo nupirkta už 750 milionus dolerių, kurių pusė buvo iš JAV. 2009 m. balandžio 9 d. Jungtinių Valstijų pašto tarnyba (*United States Postal Service*) atskleidė paslaptį, jog bus išleisti 44 JAV centų vertės 5 pašto ženklai su Houmeriu, Mardže, Bartu, Liza ir Mege, kurie skirti paminėti serialo dvidešimtmetį. Pašto ženklai, sukurti Matto Groeningo, buvo pristatyti prekybai 2009 m. gegužės 7 d. Jų buvo išspausdinta maždaug milijardas.
„Simpsonai“ yra pirmasis TV serialas, kuris vis dar sulaukia didelio pažinimo.

## Serijos

## Lietuvoje
Nuo 2009 m. vasario 11 d. iki 2011 m. balandžio Lietuvoje leidybinis ženklas „Obuolys“ leido komiksą „Simpsonai“, kurio pirmus 4 numerius iš anglų kalbos vertė Ieva Barakauskaitė – tas pats žmogus, kuris verčia serijas, rodomas per TV3. Nuo 5 iki 10 komikso numerius vertė TV3 projekto „Humoro klubas“ dalyviai Justinas Jankevičius ir Paulius Ambrazevičius; nuo 10 iki 25 numerio vertė tik Paulius Ambrazevičius. 2011 m. balandį leidykla „Media Incognito“ gavo baudą už išgalvoto alaus reklamą ir laikinai sustabdė komikso leidybą. Iki 2011 m. balandžio yra išversti 25 komikso numeriai.

„Simpsonų filmą“ Lietuvoje įgarsina Džiugas Siaurusaitis.

## Šaltiniai

## Literatūra
* 

## Nuorodos

* Oficiali svetainė